„IZRAZ” POVODOM SVETSKOG DANA VODA: Zrenjanin bez ispravne pijaće vode 21 godinu

Povodom obeležavanja Svetskog dana voda (22. mart), zrenjaninska inicijativa „Izraz” podseća na obećanje gradonačelnika Zrenjanina, Sima Salapure, da će do 21. marta 2025. godine Zrenjanin dobiti zdravu pijaću vodu. Rešavanje ovog najvećeg komunalnog problema, koji od januara 2004. godine opterećuje sve Zrenjanince označeno je svojevremeno kao jedan od preduslova da Grad Zrenjanin dobije titulu prestonice kulture Srbije za 2025. godinu. Stoga „Izraz” ovim putem javno postavlja pitanje: Dokle se stiglo sa rešavanjem problema pijaće vode u Zrenjaninu i da li se može očekivati da ona danas poteče iz zrenjaninskih česmi? Ako ovo nije tačno, „Izraz” zahteva ostavku gradonačelnika Zrenjanina Sima Salapure, zbog još jednog od mnogobrojnih neispunjenih obećanja.

U vezi sa manifestacijom „Prestonica kulture“ „Izraz” podseća da je 21. mart ujedno predviđen i za početak realizacije programa. Takođe, skrećemo pažnju da ni dva meseca nakon isteka roka za prijavljivanje na konkurs nije objavljena lista utvrđenih programa kulturno-umetničkih društava i udruženja, kako je to uslovima Konkursa bilo propisano.

Potencijalno kašnjenje, uz teško prijemčivi programski narativ „Meandri kulture“ i apsurdnu situaciju da se u Zrenjaninu sveprisutna devastiranost spomenika kulture nastoji (neuspešno) sakriti ceradama i mrežama (kao što je to slučaj ovih dana sa oronulom fasadom nekadašnje Robne kuće „Beograd“), dovodi u sumnju ne samo ozbiljnost lokalne samouprave, već i svrsishodnost i smisao celokupne manifestacije i njenog održavanja.